
[bookmark: TextBodyBegin]Evropski parlament,
–	ob upoštevanju svojih prejšnjih resolucij o Azerbajdžanu,
–	ob upoštevanju členov 150(5) in 136(4) Poslovnika Parlamenta,
A.	ker se je od začetka leta 2025 število političnih zapornikov v Azerbajdžanu povečalo na skoraj 400 posameznikov, ki so samovoljno pridržani na podlagi politično motiviranih obtožb, med njimi tudi aktivisti civilne družbe, opozicijski voditelji, novinarji, akademiki in zagovorniki človekovih pravic;
B.	ker sta bila Iqbal Abilov, raziskovalec tališke etnične manjšine in glavni urednik Novic tališke narodne akademije, in Bahruz Samadov, doktorski študent na Karlovi univerzi, obsojena na 18 oziroma 15 let zapora zaradi veleizdaje;
C.	ker sta sojenji obema akademikoma potekali za zaprtimi vrati, kar je v nasprotju z mednarodnimi standardi pravičnega sojenja in domnevo nedolžnosti; ker so domnevni dokazi zajemali le stike in izmenjave z armenskimi akademiki; ker se jima je zdravstveno stanje med prestajanjem zaporne kazni poslabšalo;
D.	ker ta primera sledita nepravični in samovoljni obsodbi dveh drugih akademikov, Qubada Ibadogluja in Fazila Gasimova;
E.	ker je bil ugledni opozicijski voditelj Ali Karimli v okviru utrjevanja avtoritarnih praks v Azerbajdžanu 1. decembra 2025 aretiran na podlagi obtožb o domnevnem državnem udaru;
1.	odločno obsoja aretacijo, pregon in obsodbo Bahruza Samadova in Iqbala Abilova na podlagi politično motiviranih obtožb;
2.	poziva Azerbajdžan, naj nemudoma in brezpogojno izpusti vse politične zapornike, zlasti Bahruza Samadova, Iqbala Abilova in Qubada Ibadogluja, zagotovi pravično sojenje in dolžno pravno postopanje ter konča zatiranje novinarjev, aktivistov, akademikov, predstavnikov opozicije, zagovornikov človekovih pravic in drugih nezakonito pridržanih posameznikov, tudi tistih v izgnanstvu;
3.	najostreje obsoja aretacijo Alija Karimlija in poziva k njegovi takojšnji izpustitvi;
4.	izraža posebno zaskrbljenost zaradi zlorabljanja določb o državni varnosti kot orodij za sodno nadlegovanje, ustrahovanje ter inkriminacijo svobode izražanja, zagovarjanja miru in javne kritike; izraža globoko zaskrbljenost zaradi nenehnega ogrožanja akademskih svoboščin in kulturnih pravic v Azerbajdžanu;
5.	poziva Azerbajdžan, naj spoštuje svojo zakonodajo in jo uskladi z mednarodnimi obveznostmi in standardi na področju človekovih pravic, tudi s tistimi, ki so povezani s svobodo izražanja in akademsko svobodo;
6.	poziva k razmisleku o ustreznih ukrepih v okviru globalnega režima sankcij EU na področju človekovih pravic proti ustreznim odgovornim uradnikom;
7.	poziva delegacijo EU v Bakuju, naj spremlja omenjene primere, posebnega predstavnika EU za človekove pravice pa, naj organizira srečanja s pridržanimi akademiki;
8.	poziva EU, naj še naprej podpira človekove pravice in demokratično upravljanje v Azerbajdžanu, tudi s povečanjem podpore civilni družbi, ter zagotovi, da bo diplomatsko sodelovanje ostalo skladno s temeljnimi vrednotami EU;
9.	poudarja, da bi moral biti napredek pri vseh prihodnjih sporazumih o partnerstvu pogojen z oprijemljivim napredkom na področju človekovih pravic, vladavine prava ter spoštovanja vrednot in načel EU, vključno z izpustitvijo političnih pripornikov in odpravo omejevalne zakonodaje, kot je navedeno v prejšnjih resolucijah Parlamenta;
10.	naroči svoji predsednici, naj to resolucijo posreduje Svetu, Komisiji, podpredsednici/visoki predstavnici, državam članicam ter predsedniku, vladi in parlamentu Azerbajdžana.

